新種雜花樹
作者：劉敞
朝代：宋

paragraphs: 天地大逆旅，浮生遠行客。
大無萬里異，遠不百年役。
乘流惟其遇，得性從所適。
何必思舊鄉，而復名一宅。
此邦非吾土，此廬非我迹。
彼我苟巳齊，賓主不足擇。
終樹宿所好，及閒易爲力。
芳草十餘品，往往手自植。
春風二月交，重疊庭下碧。
欣欣生意好，一一見顔色。
對之默終日，澹若無情極。
四時背人馳，壮士每歎息。
憂來忽無方，外物不可釋。
中和一相伐，頭髪先爲白。
萱乎爾能忘，於我獨有德。